L-UE qed taħdem biex timmodernizza l-iskambji transkonfinali bejn l-awtoritajiet permezz tad-diġitalizzazzjoni u l-użu tal-IT biex tittejjeb il-kooperazzjoni ġudizzjarja f'materji ċivili u kummerċjali. Biex jinkiseb dan, illum il-Kunsill adotta l-pożizzjoni ta' negozjar tiegħu (approċċ ġenerali) dwar żewġ regolamenti emendati, wieħed dwar il-kumpilazzjoni ta' xhieda u ieħor dwar in-notifika ta' dokumenti. Il-Presidenza tal-Kunsill issa ser tibda negozjati mal-Parlament Ewropew abbażi ta' dawn il-mandati. Kuljum, aktar u aktar ċittadini jgħixu ħajjithom u jmexxu n-negozji tagħhom madwar l-UE. Il-ftehim tagħna llum għandu jiżgura li dawn ikollhom aċċess għal sistema ta' ġustizzja effiċjenti u moderna kull meta jkollhom bżonnha. Bl-espansjoni tal-użu tat-teknoloġija moderna f'dan il-qasam, nistgħu nħaffu l-proċeduri u niffaċilitaw l-aċċess taċ-ċittadini għall-ġustizzja. Anna-Maja Henriksson, Ministru għall-Ġustizzja tal-Finlandja L-abbozzi ta' regolamenti jipprevedu l-modernizzazzjoni tal-kooperazzjoni ġudizzjarja f'materji ċivili u kummerċjali fil-kumpilazzjoni ta' xhieda u n-notifika ta' dokumenti. L-abbozzi ta' emendi jtejjeb l-effiċjenza u l-ħeffa tal-proċedimenti ġudizzjarji transkonfinali billi jieħu vantaġġ mid-diġitalizzazzjoni u mill-użu tat-teknoloġija moderna, u permezz ta' dan javvanzaw l-aċċess għall-ġustizzja u għal proċess ġust għall-partijiet. Il-bidliet fiż-żewġ regolamenti jinkludu l-użu obbligatorju ta' sistema tal-IT elettronika deċentralizzata, magħmula minn sistemi tal-IT nazzjonali interkonnessi, għat-trażmissjoni ta' dokumenti u ta' talbiet bejn l-istati membri. L-abbozzi ta' regolamenti jinkarigaw ukoll lill-Kummissjoni bil-ħolqien, il-manutenzjoni u l-iżvilupp futur ta' software ta' referenza li l-istati membri jistgħu jagħżlu li japplikaw bħala s-sistema ta' ritorn tagħhom, minflok sistema tal-IT żviluppata nazzjonalment. Rigward in-notifika ta' dokumenti, skont l-abbozzi ta' regoli ġodda, id-dokumenti jistgħu jiġu nnotifikati elettronikament u direttament lid-destinatarju b'indirizz magħruf fi stat membru ieħor, fejn il-kunsens espliċitu tiegħu jew tagħha jingħata minn qabel. In-notifika tista' ssir permezz ta' servizzi elettroniċi kwalifikati ta' konsenja rreġistrata jew, taħt kondizzjonijiet addizzjonali, permezz tal-posta elettronika. L-abbozzi ta' regoli ġodda jippromwovu wkoll l-użu ta' vidjokonferenzi jew teknoloġija oħra ta' komunikazzjoni mill-bogħod fil-kumpilazzjoni ta' xhieda li timplika s-smigħ ta' xhud, parti jew espert li jinsab fi stat membru ieħor. Ir-regolament attwali dwar in-notifika ta' dokumenti stabbilixxa proċedura ta' trasmissjoni rapida u standardizzata għan-notifika ta' dokumenti bejn il-qrati u partijiet oħra li jinsabu f'pajjiżi differenti tal-UE. Ir-regolament attwali dwar il-kumpilazzjoni ta' xhieda jipprovdi qafas għal assistenza ġudizzjarja transkonfinali bejn il-pajjiżi tal-UE billi jiffaċilita l-ġbir ta' evidenza bejn il-fruntieri. Abbozz ta' regolament emendatorju dwar in-notifika ta' dokumenti (approċċ ġenerali) Abbozz ta' regolament emendatorju dwar il-kumpilazzjoni ta' xhieda (approċċ ġenerali) Ara l-paġna tal-laqgħa